ব্যাঙ্গালোর ডেজ
ব্যাঙ্গালোর ডেজ হল ২০১৪ সালের ভারতীয় মালয়ালম ভাষার প্রণয়ধর্মী হাস্যরসাত্মক নাট্য চলচ্চিত্র। এটি রচনা ও পরিচালনা করেছেন অঞ্জলি মেনন এবং আনোয়ার রশিদ এন্টারটেইনমেন্ট ও উইকেন্ড ব্লকবাস্টারের ব্যানারে চলচ্চিত্রটি সহ-প্রযোজনা করেন আনোয়ার রশিদ ও সোফিয়া পল। তারকাসমৃদ্ধ এই চলচ্চিত্রে অভিনয় করেন নাজরিয়া নাজিম, নিভিন পৌলি, দুলকার সালমান, ফাহাদ ফজিল, পার্বতী তিরুবোত, ইশা তালওয়ার ও নিত্যা মেনন। তিন চাচাতো ভাইবোনের ব্যাঙ্গালোরে স্থানান্তরিত হওয়ার গল্পটিতে পারিবারিক সম্পর্ক চিত্রিত হয়েছে। চলচ্চিত্রটি ২০১৪ সালের ৩০শে মে ২০৫টি প্রেক্ষাগৃহে মুক্তি পায় এবং প্রশংসিত হয়। এটি ৩টি কেরল রাজ্য চলচ্চিত্র পুরস্কার অর্জন করে, তন্মধ্যে রয়েছে নিভিন পৌলি শ্রেষ্ঠ অভিনেতা বিভাগে ও নাজরিয়া নাজিম শ্রেষ্ঠ অভিনেত্রী বিভাগে এবং অঞ্জলি মেনন শ্রেষ্ঠ চিত্রনাট্য বিভাগে পুরস্কার লাভ করেন। অন্যদিকে ফিল্মফেয়ার পুরস্কার দক্ষিণে পার্বতী শ্রেষ্ঠ পার্শ্ব অভিনেত্রী বিভাগে এবং অঞ্জলি শ্রেষ্ঠ পরিচালক বিভাগে পুরস্কার লাভ করেন। চলচ্চিত্রটি পরে তামিল ভাষায় ব্যাঙ্গালোর নাটকাল (২০১৬) নামে নির্মিত হয়, যার পরিচালনা করেন বোম্মাবিল্লু ভাস্কর।